
Betegtájékoztató: Információk a felhasználó számára

Abiraterone MSN 250 mg filmtabletta
Abiraterone MSN 500 mg filmtabletta
abirateron-acetát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Abiraterone MSN és milyen betegségek esetén alkalmazható?
2. Tudnivalók az Abiraterone MSN szedése előtt
3. Hogyan kell szedni az Abiraterone MSN-t?
4. Lehetséges mellékhatások
5. Hogyan kell az Abiraterone MSN-t tárolni?
6. A csomagolás tartalma és egyéb információk


1. Milyen típusú gyógyszer az Abiraterone MSN és milyen betegségek esetén alkalmazható?

Az Abiraterone MSN egy abirateron-acetát nevű hatóanyagot tartalmaz. Ezt a gyógyszert felnőtt férfiaknál olyan prosztatarák kezelésére alkalmazzák, amely a szervezet más részeire is átterjedt. Az Abiraterone MSN megakadályozza az Ön szervezetében a tesztoszteron képződését, ami lassíthatja a prosztatarák növekedését.

Ha az Abiraterone MSN-t a betegség korai stádiumában írják fel, amikor a betegség még reagál a hormonkezelésre, akkor ezt a gyógyszert olyan kezeléssel együtt alkalmazzák, ami csökkenti a tesztoszteronszintet (androgénszint-csökkentő kezelés).

Ha ezt a gyógyszert szedi, kezelőorvosa egy másik, prednizon vagy prednizolon nevű hatóanyagot tartalmazó gyógyszert is fel fog írni. Ez csökkenti annak az esélyét, hogy magas legyen a vérnyomása, hogy túl sok folyadék halmozódjon fel a szervezetében (folyadék-visszatartás) vagy lecsökkenjen a vérében a kálium szintje.


2. Tudnivalók az Abiraterone MSN szedése előtt

Ne szedje az Abiraterone MSN-t
· ha allergiás az abirateron-acetátra vagy a gyógyszer (6. pontban felsorolt) egyéb összetevőjére;
· ha Ön nő, különösen, ha terhes. Az Abiraterone MSN-t csak férfiak alkalmazhatják;
· ha súlyos fokú májkárosodásban szenved;
· rádium-223 nevű hatóanyagot tartalmazó gyógyszerrel egyidejűleg (amelyet prosztatarák kezelésére alkalmaznak).

Ne szedje ezt a gyógyszert, ha a fentiek bármelyike vonatkozik Önre. Ha nem biztos valamiben, a gyógyszer szedése előtt beszéljen kezelőorvosával vagy gyógyszerészével.

Figyelmeztetések és óvintézkedések
A gyógyszer szedése előtt beszéljen kezelőorvosával vagy gyógyszerészével:
· ha májbetegségben szenved;
· ha azt mondták Önnek, hogy magas a vérnyomása, szívelégtelensége van vagy alacsony a vérében a kálium szintje (a vér alacsony káliumszintje növelheti a szívritmuszavarok kockázatát);
· ha előfordult már Önnél más szívbetegség vagy érrendszeri betegség;
· ha szabálytalan vagy szapora a szívverése;
· ha légszomja van;
· ha testtömege gyorsan növekszik;
· ha vizenyős duzzanat van a lábában, a bokájánál vagy a lábszárán;
· ha prosztatarák kezelésére korábban ketokonazol nevű gyógyszert szedett;
· arról, hogy ezt a gyógyszert prednizonnal vagy prednizolonnal együtt kell szedni;
· arról, hogy a kezelés milyen lehetséges hatással lehet a csontjaira;
· ha magas a vércukorszintje.

Mondja el kezelőorvosának, ha az mondták Önnek, hogy valamilyen szívbetegsége vagy érbetegsége van, beleértve a szívritmuszavarokat (aritmia) is, vagy ha ezekre a betegségekre gyógyszert szed.

Mondja el kezelőorvosának, ha sárgás színűvé válik a bőre vagy a szemfehérje, sötétebb a vizelete, valamint, ha erős hányingere van vagy hányt, mivel ezek a jelek és tünetek májbetegségre utalhatnak. Ritkán elégtelen májműködés (más néven akut májelégtelenség) alakulhat ki, amely halálhoz vezethet.

Vörösvértestszám-csökkenés, csökkent nemi vágy (libidó), izomgyengeség és/vagy izomfájdalom előfordulhat.

A csonttörések vagy a halálozás nagyobb kockázata miatt az Abiraterone MSN-t tilos rádium‑223‑mal egyidejűleg alkalmazni.

Amennyiben az Abiraterone MSN- és prednizon/prednizolon-kezelést követően rádium‑223-kezelést terveznek Önnél, legalább 5 napot várnia kell a rádium‑223-kezelés elkezdése előtt.

Ha nem biztos abban, hogy a fentiek közül bármelyik vonatkozik-e Önre, beszéljen kezelőorvosával vagy gyógyszerészével, mielőtt elkezdi szedni ezt a gyógyszert.

Vérvizsgálatok
Ez a gyógyszer hatással lehet a májára, miközben Ön semmiféle tünetet nem érez. A gyógyszer szedése alatt kezelőorvosa rendszeresen vérvizsgálatokat fog végeztetni, hogy figyelje a máját érintő esetleges hatásokat.

Gyermekek és serdülők
Ez a gyógyszer gyermekek és serdülők kezelésére nem alkalmazható. Ha egy gyermek vagy serdülő véletlenül lenyel egy Abiraterone MSN tablettát, azonnal kórházba kell menni, és magukkal kell vinni a betegtájékoztatót is, hogy meg tudják mutatni a sürgősségi osztály orvosának.

Egyéb gyógyszerek és az Abiraterone MSN
Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez azért fontos, mert az Abiraterone MSN fokozhatja számos gyógyszer, köztük a szívgyógyszerek, a nyugtatók, a cukorbetegség kezelésére alkalmazott gyógyszerek, a gyógynövénytartalmú készítmények (például közönséges orbáncfű) és más gyógyszerek hatását. Előfordulhat, hogy kezelőorvosa változtatni fog ezeknek a gyógyszereknek az adagján. Hasonlóan, néhány gyógyszer az Abiraterone MSN hatását fokozhatja vagy csökkentheti, ami mellékhatásokhoz vezethet vagy gátolhatja az Abiraterone MSN-t abban, hogy a megfelelő módon fejtse ki hatását.

Az androgénszintet (a férfi nemi hormonok mennyiségét) csökkentő kezelés növelheti a szívritmuszavarok kockázatát. Mondja el kezelőorvosának, ha olyan gyógyszereket kap:
· amelyeket a szívritmuszavarok kezelésére alkalmaznak (például kinidin, prokainamid, amiodaron és szotalol);
· amelyekről ismert, hogy növelik a szívritmuszavarok kockázatát (például metadon [fájdalomcsillapításra, valamint a kábítószerfüggők méregtelenítő kezelésében alkalmazzák], moxifloxacin [egy antibiotikum], antipszichotikumok [súlyos mentális betegségekben alkalmazzák]).

Beszéljen kezelőorvosával, ha a fent felsorolt gyógyszerek bármelyikét szedi.

Az étel hatása az Abiraterone MSN-re
· Ezt a gyógyszert tilos étkezés közben bevenni (lásd 3. pont „A gyógyszer bevételével kapcsolatos tudnivalók”).
· Az Abiraterone MSN étkezés közben történő bevétele mellékhatásokat okozhat.

Terhesség és szoptatás
Az Abiraterone MSN-t nők nem alkalmazhatják.
· Amennyiben a gyógyszert terhes nő veszi be, az árthat a születendő gyermeknek.
· Terhes vagy fogamzóképes nők számára kesztyű viselése kötelező, ha az Abiraterone MSN‑t meg kell érinteniük vagy kezelniük kell a gyógyszert.
· Ha fogamzóképes nővel kerül szexuális kapcsolatba, használjon óvszert és egy másik hatékony fogamzásgátló módszert.
· Ha terhes nővel kerül szexuális kapcsolatba, a születendő gyermek védelme érdekében használjon óvszert.

A készítmény hatásai a gépjárművezetéshez és a gépek kezeléséhez szükséges képességekre
Ez a gyógyszer valószínűleg nem befolyásolja az Ön gépjárművezetéshez, valamint szerszámokkal vagy gépekkel való munkavégzéshez szükséges képességeit.

Az Abiraterone MSN laktózt és nátriumot tartalmaz
· A készítmény laktózt tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.
· Ez a gyógyszer 27 mg nátriumot (a konyhasó fő összetevője) tartalmaz 1000 mg-os napi adagonként (négy darab 250 mg-os vagy két darab 500 mg-os tabletta), ami megfelel a nátrium ajánlott maximális napi bevitel 1,35%-ának felnőtteknél.


3. Hogyan kell szedni az Abiraterone MSN-t?

A gyógyszert mindig a kezelőorvos által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Mennyi gyógyszert kell bevenni?
A gyógyszer ajánlott adagja: naponta egyszer 1000 mg (négy darab 250 mg-os vagy két darab 500 mg‑os tabletta).

A gyógyszer bevételével kapcsolatos tudnivalók
· A gyógyszert szájon át vegye be.
· Ne vegye be az Abiraterone MSN-t étkezés közben. Ha az Abiraterone MSN-t étellel együtt veszi be, akkor előfordulhat, hogy a szükségesnél több gyógyszer szívódik fel a szervezetben, és ez mellékhatásokat okozhat.
· Az Abiraterone MSN tablettákat naponta egyszer, egy adagban, éhgyomorra kell bevenni. Az Abiraterone MSN-t étkezés után legalább két órával kell bevenni, és a tabletták bevétele után legalább egy órán át nem szabad ételt fogyasztani. (Lásd 2. pont „Az étel hatása az Abiraterone MSN-re”)
· A tablettát egészben, vízzel nyelje le.
· Ne törje szét a tablettákat.
· Az Abiraterone MSN-t egy prednizon vagy prednizolon nevű hatóanyagot tartalmazó gyógyszerrel kell bevennie. A prednizont vagy prednizolont pontosan a kezelőorvos által elmondottaknak megfelelően szedje.
· Az Abiraterone MSN-kezelés ideje alatt a prednizont vagy prednizolont minden nap szednie kell.
· Amennyiben sürgősségi orvosi ellátásra van szüksége, előfordulhat, hogy a prednizon vagy prednizolon adagját módosítani kell. Kezelőorvosa el fogja mondani, ha a prednizon vagy prednizolon adagját változtatni kell. Ne hagyja abba a prednizon vagy prednizolon szedését, kivéve, ha kezelőorvosa ezt mondja Önnek.
Kezelőorvosa más gyógyszereket is felírhat Önnek az Abiraterone MSN és a prednizon vagy prednizolon mellett.

Ha az előírtnál több Abiraterone MSN-t vett be
Ha az előírtnál több gyógyszert vett be, beszéljen kezelőorvosával vagy azonnal menjen kórházba.

Ha elfelejtette bevenni az Abiraterone MSN-t
· Ha elfelejtette bevenni az Abiraterone MSN-t, illetve a prednizont vagy prednizolont, a következő napon a szokásos adagot vegye be.
· Ha több napja elfelejtette bevenni az Abiraterone MSN-t, illetve a prednizont vagy prednizolont, haladéktalanul beszéljen kezelőorvosával.

Ha idő előtt abbahagyja az Abiraterone MSN szedését
Ne hagyja abba az Abiraterone MSN, illetve a prednizon vagy prednizolon szedését, kivéve, ha kezelőorvosa azt mondja Önnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba az Abiraterone MSN szedését és azonnal forduljon orvoshoz, ha a következő tünetek közül bármelyiket észleli:
· izomgyengeség, izomrángás vagy heves szívdobogás érzése (palpitáció). Ezek a vér alacsony káliumszintjét jelezhetik.

További mellékhatások:

Nagyon gyakori (10-ből több mint 1 beteget érinthet):
vizenyő a lábszárában vagy a lábában, a vér alacsony káliumszintje, a máj működését jelző értékek emelkedése, magas vérnyomás, húgyúti fertőzés, hasmenés.

Gyakori (10-ből legfeljebb 1 beteget érinthet)
magas vérzsírszint, mellkasi fájdalom, szabálytalan szívverés (pitvarfibrilláció), szívelégtelenség, szapora szívverés, szepszisnek nevezett súlyos fertőzés, csonttörések, emésztési zavar, vér a vizeletben, bőrkiütés.

Nem gyakori (100-ból legfeljebb 1 beteget érinthet)
mellékvese-problémák (só- és vízháztartási problémákkal összefüggésben), rendellenes szívritmus (aritmia), izomgyengeség és/vagy izomfájdalom.

Ritka (1000-ből legfeljebb 1 beteget érinthet):
tüdőirritáció (allergiás alveolitisznek is nevezik), elégtelen májműködés (akut májelégtelenségnek is nevezik).

Nem ismert (a gyakoriság a rendelkezésre álló adatokból nem állapítható meg):
szívinfarktus, EKG- (elektrokardiogram-) elváltozások (QT-megnyúlás), és súlyos allergiás reakciók nyelési vagy légzési nehézségekkel, az arc, az ajak, a nyelv vagy a torok duzzanatával vagy viszkető bőrkiütéssel.

A prosztatarák miatt kezelt férfiaknál csontvesztés fordulhat elő. Az Abiraterone MSN prednizonnal vagy prednizolonnal együtt alkalmazva fokozhatja a csontvesztést.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell az Abiraterone MSN-t tárolni?

· A gyógyszer gyermekektől elzárva tartandó!
· A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
· Ez a gyógyszer nem igényel különleges tárolást.
· Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz az Abiraterone MSN?
· A készítmény hatóanyaga az abirateron-acetát.
Abiraterone MSN 250 mg filmtabletta: 250 mg abirateron-acetátot tartalmaz filmtablettánként, ami 223 mg abirateronnak felel meg.
Abiraterone MSN 500 mg filmtabletta: 500 mg abirateron-acetátot tartalmaz filmtablettánként, ami 446 mg abirateronnak felel meg.
· Egyéb összetevők: laktóz-monohidrát, kroszkarmellóz-nátrium (E468), hipromellóz 2910 (E464), nátrium-lauril-szulfát, mikrokristályos cellulóz (E460), vízmentes kolloid szilícium-dioxid (E551), magnézium-sztearát (E470b), poli(vinil-alkohol) (E1203), titán-dioxid (E171), makrogol 3350 (E1521), talkum (E553b), vörös vas-oxid (E172), sárga vas-oxid (E172) (kizárólag a 250 mg-os filmtablettában), fekete vas-oxid (E172) (kizárólag az 500 mg-os filmtablettában) (lásd még 2. pont: Az Abiraterone MSN laktózt és nátriumot tartalmaz).

Milyen az Abiraterone MSN külleme és mit tartalmaz a csomagolás?
Abiraterone MSN 250 mg filmtabletta
Bézs színű, ovális, kb. 16 mm hosszú és 9 mm széles filmtabletta, egyik oldalán „MA”, másik oldalán „21” mélynyomású jelöléssel ellátva.

Abiraterone MSN 500 mg filmtabletta
Lila, ovális, kb. 20 mm hosszú és 10 mm széles filmtabletta, egyik oldalán „MA”, másik oldalán „22” mélynyomású jelöléssel ellátva.

Kiszerelések:

Abiraterone MSN 250 mg filmtabletta:
120 db filmtabletta PVC/PE/PVDC//Al buborékcsomagolásban és dobozban.
120 ×1 db filmtabletta PVC/PE/PVDC//Al adagonként perforált buborékcsomagolásban és dobozban.

Abiraterone MSN 500 mg filmtabletta:
60 db filmtabletta PVC/PE/PVDC//Al buborékcsomagolásban és dobozban.
56 ×1 db, 60 ×1 db vagy 112 ×1 db filmtabletta PVC/PE/PVDC//Al adagonként perforált buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
MSN Labs Europe Limited
KW20A, Corradino Park
Paola PLA 3000
Málta

Gyártó
Pharmadox Healthcare Limited
KW20A Kordin Industrial Park
Paola, PLA3000
Málta

MSN Labs Europe Limited
KW20A Corradino Park
Paola, PLA3000
Málta

Abiraterone MSN 250 mg filmtabletta
OGYI-T-24809/01	120×	PVC/PE/PVDC//Al buborékcsomagolás
OGYI-T-24809/02	120×1	PVC/PE/PVDC//Al adagonként perforált buborékcsomagolás

Abiraterone MSN 500 mg filmtabletta
OGYI-T-24809/03	56×1	PVC/PE/PVDC//Al adagonként perforált buborékcsomagolás
OGYI-T-24809/04	60×	PVC/PE/PVDC//Al buborékcsomagolás
OGYI-T-24809/05	60×1	PVC/PE/PVDC//Al adagonként perforált buborékcsomagolás
OGYI-T-24809/06	112×1	PVC/PE/PVDC//Al adagonként perforált buborékcsomagolás

Ezt a gyógyszert az Európai Gazdasági Térség tagállamaiban az alábbi neveken engedélyezték:
Bulgária	Абиратерон MSN 250 mg, 500 mg филмирани таблетки
Csehország	Abiraterone MSN
Hollandia	Abirateron MSN 250 mg, 500 mg filmomhulde tabletten
Horvátország	Abirateron MSN 250 mg, 500 mg filmom obložene tablete
Lengyelország	Abiraterone MSN
Magyarország	Abiraterone MSN 250 mg, 500 mg filmtabletta
Románia	Abirateronă MSN 250 mg, 500 mg comprimate filmate
Szlovákia	Abiraterón MSN
Szlovénia	Abirateron MSN 250 mg, 500 mg filmsko obložene tablete

